Puzsér Róbertet a választók többsége alkalmatlannak tartja a főpolgármesteri tisztség betöltésére – legalábbis ez derült ki az IDEA legújabb felmérésből, amit az e heti HVG-ben olvashatnak.

Az intézet országos felmérést készített, aminek külön érdekessége, hogy a legnagyobb arányban (66 százalék) a fővárosi választók kérdőjelezik meg a független jelölt alkalmasságát. Az IDEA egyetlen olyan településtípust sem talált, ahol többségben vannak azok, akik szerint alkalmas a pozíció betöltésére.

A budapestieknek csak a 22 százaléka, a más városokban, illetve a községben élőknek pedig egyaránt 20-20 százaléka tartja alkalmasnak Budapest főpolgármesteri pozíciójára. Ebben a kérdésben a bizonytalanok aránya elég alacsony, alig 12 százalék.

A kutatás szerint az MSZP- és DK-szavazók 68 százaléka egyetért azzal az állítással, hogy az LMP április 8-át követően közeledik a Fideszhez. Az összes megkérdezettnek csak 33 százaléka és a bizonytalanoknak 48 százaléka is egyetért ezzel az állítással.

Az IDEA Intézet a kutatásal kapcsolatban jelezte: azért vizsgálták Puzsér Róbert személyét országosan, mert a főpolgármesteri pozíció kiemelkedően fontos, vezető politikai tisztség, az arra vonatkozó alkalmasságról így bár nem szavazhatnak, de véleményük van a más településeken élőknek is.

Az intézet kutatásáról további adatokat a csütörtökön megjelenő HVG-ben olvashatják.